DA Den Europæiske Unions Tidende L 317/16

DEN UDENRIGS- OG SIKKERHEDSPOLITISKE KOMITÉS AFGØRELSE ACEH/1/2005

af 15. november 2005

om nedsættelse af bidragyderkomitéen for Den Europæiske Unions Observatørmission i Aceh (Indonesien) (Observatørmissionen i Aceh — AMM)

(2005/860/EF)

DEN UDENRIGS- OG SIKKERHEDSPOLITISKE KOMITÉ HAR —

under henvisning til traktaten om Den Europæiske Union, særlig artikel 25, stk. 3,

under henvisning til Rådets fælles aktion 2005/643/FUSP af 9. september 2005 om Den Europæiske Unions Observatørmission i Aceh (Indonesien) (Observatørmissionen i Aceh — AMM) (1), særlig artikel 10, stk. 3, og

ud fra følgende betragtninger:

(1) I henhold til artikel 10, stk. 3, i fælles aktion 2005/643/FUSP har Rådet bemyndiget Den Udenrigs- og Sikkerhedspolitiske Komité (PSC) til at nedsætte en bidragyderkomité for Den Europæiske Unions Observatørmission i Aceh (Indonesien) (Observatørmissionen i Aceh — AMM).

(2) Rådet godkendte den 10. december 2002 et dokument »Konsultation af og bestemmelser for bidrag fra ikke-EU-stater til EU’s civile krisestyringsoperationer«, som udbyggede ordningerne for tredjelandes deltagelse i civile krisestyringsoperationer, herunder ved nedsættelse af en bidragyderkomité.

(3) Bidragyderkomitéen skal spille en væsentlig rolle i den daglige ledelse af missionen; den bliver det vigtigste forum for drøftelse af alle problemer vedrørende den daglige ledelse af missionen; Den Udenrigs- og Sikkerhedspolitiske Komité, der varetager politisk kontrol med og strategisk ledelse af missionen, tager hensyn til bidragyderkomitéens synspunkter —

TRUFFET FØLGENDE AFGØRELSE:

Artikel 1

Oprettelse

Der nedsættes herved en bidragyderkomité for Den Europæiske Unions Observatørmission i Aceh (Indonesien) (Observatørmissionen i Aceh — AMM) (i det følgende benævnt »komitéen«).

Artikel 2

Funktioner

1. Komitéen kan give udtryk for sine synspunkter. Den Udenrigs- og Sikkerhedspolitiske Komité skal tage hensyn til sådanne synspunkter og varetage den politiske kontrol med og strategiske ledelse af missionen.

2. Komitéens mandat er fastlagt i dokumentet »Konsultation af og bestemmelser for bidrag fra ikke-EU-stater til EU’s civile krisestyringsoperationer«.

Artikel 3

Sammensætning

1. Alle EU’s medlemsstater har ret til at overvære drøftelserne i komitéen. Dog deltager kun bidragydende stater i den daglige ledelse af missionen. Repræsentanter for de tredjelande, der deltager i missionen, kan deltage i komitéens møder. En repræsentant for Kommissionen kan også deltage i komitéens møder.

2. Komitéen modtager regelmæssigt oplysninger fra missionschefen.

Artikel 4

Formand

I overensstemmelse med det i artikel 2, stk. 2, nævnte dokument om konsultation og bestemmelser ledes komitéen for den i artikel 1 nævnte mission af en repræsentant for generalsekretæren/den højtstående repræsentant i nært samråd med Rådets formandskab.

Artikel 5

Samlinger

1. Formandskabet indkalder regelmæssigt til møde i komitéen. Hvis omstændighederne kræver det, kan der indkaldes til hastemøder på formandskabets initiativ eller efter anmodning fra en repræsentant for en deltagende stat.

2. Formandskabet udsender inden mødet en foreløbig dagsorden og dokumenter af relevans for mødet. Formanden har ansvaret for at orientere Den Udenrigs- og Sikkerhedspolitiske Komité om resultatet af komitéens drøftelser.

Artikel 6

Tavshedspligt

1. Rådets sikkerhedsforskrifter finder anvendelse på møder og drøftelser i komitéen. Repræsentanter i komitéen skal have den fornødne sikkerhedsgodkendelse.

2. Komitéens drøftelser er undergivet tavshedspligt.

Artikel 7

Ikrafttræden

Denne afgørelse træder i kraft på dagen for vedtagelsen.

Udfærdiget i Bruxelles, den 15. november 2005. På Den Udenrigs- og Sikkerhedspolitiske Komités vegne J. KING Formand

(1) EUT L 234 af 10.9.2005, s. 13.